《再用前韵》
宋代·赵蕃

田家虽贱劳，丰岁饱餐粥。
儒士笔以耕，相形无食肉。
我生文字盟，向日交友卜。
自从此邦来，得君一夔足。
作诗非野格，悟坡更参谷。
字法皆有师，翩翩信超俗。
谁云前辈远，解使神观复。
鸾乃凤之徒，蕙乃兰之族。
惟我甚亡赖，于何能见辱。
又何与于人，嗔君否则在目。
寒窗夜沉沉，灯烬落金粟。
刍薪价益高，窘状稭然菽。
相看一何有，有子所送菊。
何以得今夕，把君诗过读。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。